เทงบ1.4พันล้านช่วยเกษตรกรเจอพิษเพลี้ยกระโดด
ครม. ไฟเขียวงบ 1,458 ล้านบาท จ่ายชดเชยค่าดอกเบี้ยให้เกษตรกรลูกค้าธ.ก.ส. หลังประสบปัญหาเพลี้ยกระโดดสีนำตาลปี 2552
10 ส.ค. 2553

ครม. ไฟเขียวงบ 1,458 ล้านบาท จ่ายชดเชยค่าดอกเบี้ยให้เกษตรกรลูกค้าธ.ก.ส. หลังประสบปัญหาเพลี้ยกระโดดสีนำตาลปี 2552 
นายวัชระ กรรณิกา รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี  ( ครม. ) มีมติเห็นชอบมาตรการให้ความช่วยเหลือเกษตรกรลูกค้าธนาคารเพื่อการเกษตรและสหกรณ์การเกษตร (ธ.ก.ส.) ที่ประสบภัยจากการระบาดของเพลี้ยกระโดดสีน้ำตาล ปี 2552 โดยอนุมัติงบประมาณเพื่อชดเชยดอกเบี้ยเงินกู้ของเกษตรกรให้แก่ ธ.ก.ส. เป็นวงเงิน 1,458 ล้านบาท ซึ่งกำหนดให้มีการชดเชยให้กับ ธ.ก.ส. เป็นรายปีตามกำหนดระยะเวลาตามข้อเท็จจริงภายใน 2 ปี  โดยหลังจากนี้ให้เป็นหน้าที่ของทาง ธ.ก.ส. ในการประสานงานกับทางสำนักงบประมาณในการจัดสรรงบประมาณชดเชยดังกล่าวต่อไป
ทั้งนี้รัฐบาลจะสนับสนุนชดเชยอัตราดอกเบี้ยให้ ธ.ก.ส. ในอัตรา 5 % ( หรือเท่ากับดอกเบี้ยลูกค้ารายย่อชั้นดี หรือเอ็มอาร์อาร์ -1.75%) โดยเป็นอัตราต้นทุนรวมของ ธ.ก.ส. ซึ่งรวมวงเงินชดเชยดอกเบี้ยระยะ 2 ปี สำหรับหนี้เงินกู้เก่าและเงินกู้ใหม่ของเกษตรกรให้แก่ ธ.ก.ส. จำนวน 1,314.5 ล้านบาท ทั้งนี้ให้ ธ.ก.ส. ประมาณความเสียหายตามที่เกิดขึ้นจริงพร้อมวงเงินที่จะขอชดเชยจากรัฐบาล และเสนอขอตั้งงบประมาณรายจ่ายประจำปีต่อไป 
นอกจากนี้ ในเรื่องการให้เงินกู้ใหม่เพื่อฟื้นฟูการประกอบอาชีพนั้น รัฐบาลมีมติอนุมัติให้เงินกู้รายละไม่เกิน 1 แสนบาท และลดดอกเบี้ยเงินกู้จากอัตราปกติที่ธนาคารเรียกเก็บจากเกษตรกรลูกค้า 3% ต่อปี เป็นเวลาไม่เกิน 2 ปี โดย ธ.ก.ส. จะขอชดเชยดอกเบี้ยจากรัฐบาลในอัตรา  3%